Cieľom spomenutých opatrení, ktoré sú súčasťou vládneho plánu boja proti fajčeniu, je podľa CNN vytvoriť tzv. "bez-tabakovú generáciu do roku 2032".
Francúzsky minister zdravotníctva Aurélien Rousseau v utorok na tlačovej konferencii uviedol, že vo Francúzsku bude čoskoro zakázané fajčiť na plážach, vo verejných parkoch, v lesoch i na niektorých ďalších verejných miestach vrátane blízkosti škôl.
Minister neuviedol presný časový harmonogram, ale v rozhovore pre televíziu BFMTV, ktorá je súčasťou CNN, naznačil, že ľudia by mohli byť pokutovaní už v budúcom roku.
Rousseau tiež oznámil postupné zvyšovanie cien cigariet, pričom uviedol, že v roku 2025 bude stáť jedna krabička v priemere 12 eur a v roku 2027 cena stúpne na 13 eur.
Francúzsko už v septembri oznámilo, že zakáže jednorazové elektronické cigarety.
"Týmto plánom chceme, aby sa fajčenie prestalo zľahčovať," povedal Rousseau pre televíziu BFMTV.
"Zábavný a rekreačný aspekt fajčenia musí zmiznúť," pokračoval a dodal, že "200 úmrtí súvisiacich s fajčením, ktorým sa dá predísť, je číslo, na ktoré si nemáme zvykať."